Uredba Komisije (ES) št. 1999/2002

z dne 8. novembra 2002

o določitvi podrobnih pravil za izvajanje Uredbe Sveta (ES) št. 2019/93 glede posebne ureditve pomoči za manjše egejske otoke v zvezi z vinogradi

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2019/93 z dne 19. julija 1993 o uvedbi posebnih ukrepov za manjše egejske otoke glede nekaterih kmetijskih proizvodov [1], kakor je nazadnje bila spremenjena z Uredbo (ES) št. 442/2002 [2], in zlasti člena 9 Uredbe,

ob upoštevanju naslednjega:

(1) Člen 9 Uredbe (EGS) št. 2019/93 predvideva pavšalno pomoč po hektarju za ohranjanje gojenja vinske trte za pridelavo kakovostnih vin pdpo v območjih tradicionalne pridelave na manjših egejskih otokih.

(2) Za pridobitev pavšalne pomoči po hektarju morajo zainteresirani (bodisi skupina ali organizacija proizvajalcev vina) najprej predložiti ukrep za kakovostno izboljšanje vina v okviru programa, ki ga je odobril pristojni organ.

(3) Člen 1(8) Uredbe (ES) št. 2019/93 ukinja pomoč za staranje kakovostnih likerskih vin, ker zaradi kratkega obdobja skladiščenja niso primerna za razmere na egejskih otokih.

(4) Določiti je treba podrobna pravila za izvajanje te ureditve in za spremljanje ter nadzor pogojev, ki jih je določil Svet.

(5) Zaradi pravne jasnosti je treba Uredbo (EGS) št. 3112/93 [3] razveljaviti.

(6) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

Ta uredba določa podrobna pravila za izvajanje člena 9 Uredbe (EGS) št. 2019/93, kakor je bila spremenjena z Uredbo Sveta (ES) št. 442/2002.

Člen 2

1. Pavšalna pomoč po hektarju za ohranjanje gojenja vinske trte za pridelavo kakovostnih vin pdpo, predvidena v členu 9 Uredbe (ES) št. 2019/93, se dodeli na zahtevek skupin ali organizacij proizvajalcev vina za površine, zasajene s sortami vinske trte, ki so primerne za pridelavo kakovostnih vin pdpo.

2. Organizacije proizvajalcev so tiste iz člena 39 Uredbe (ES) št. 1493/1999. Grški organi določijo merila, ki jih morajo izpolnjevati skupine proizvajalcev, da so upravičene do zadevne pomoči, in jih sporočijo Komisiji.

Člen 3

1. Zahtevek za pomoč po hektarju zainteresirani vložijo pri pristojnem grškem organu v obdobju, ki ga slednji določi, in najpozneje do 1. maja vsako leto za naslednje vinsko leto. Vendar pa se za vinsko leto 2002/03 zahtevki vložijo najpozneje do 31. decembra 2002.

2. Zahtevek za pomoč mora vsebovati vsaj naslednje navedbe:

(a) naslov skupine ali organizacije proizvajalcev;

(b) površino, ki se obdeluje z namenom pridelave kakovostnih vin pdpo, v hektarjih in arih, skupaj s katastrsko številko teh površin ali drugo navedbo, ki jo služba, pristojna za nadzor teh površin, priznava kot enakovredno;

(c) uporabljene sorte grozdja;

(d) oceno predvidenega pridelka.

Člen 4

Potem ko pristojni grški organ preveri, ali je skupina ali organizacija proizvajalcev vina izvedla ukrep za kakovostno izboljšavo vina v skladu z odobrenim programom, izplača pomoč pred 1. aprilom vinskega leta, za katerega je dodeljena.

Člen 5

Pristojni grški organ obvesti Komisijo do 30. aprila o površinah, za katere so bili vloženi zahtevki za pomoč in v zvezi s katerimi je bila pomoč dejansko izplačana.

Člen 6

1. Pristojni grški organ sprejme vse potrebne ukrepe za zagotovitev izpolnjevanja pogojev, ki veljajo za dodelitev pomoči po tej uredbi.

2. Zahtevki za pomoč se preverijo tako, da se lahko zanesljivo ugotovi, ali so pogoji za pomoč izpolnjeni. Glede na vrsto ukrepa podpore pristojni grški organ določi metodo in sredstva za izvedbo kontrole ter kontrolirane upravičence. Pristojni grški organ v vseh ustreznih primerih uporabi register vinogradov ter integrirani administrativni in kontrolni sistem, uveden z Uredbo (EGS) št. 3508/92.

3. Kontrola vključuje administrativno kontrolo in kontrolo na kraju samem.

4. Administrativna kontrola je izčrpna in po potrebi vključuje navzkrižno kontrolo s podatki iz integriranega administrativnega in kontrolnega sistema, da se preprečijo večkratna izplačila neupravičene pomoči.

5. Nacionalni organi na podlagi analize tveganja opravijo naključne kontrole na kraju samem tolikšnega števila zahtevkov za pomoč, ki predstavlja vsaj 5 % površin, za katere je dodeljena pomoč.

6. Pristojni grški organ določi sistem sankcij, ki se izrečejo v primeru kršitev prevzetih obveznosti in veljavnih predpisov, in sprejme vse potrebne ukrepe za njegovo izvajanje. Sankcije morajo biti učinkovite, sorazmerne in odvračilne.

7. Uporablja se člen 8 Uredbe Sveta (ES) št. 1258/1999 [4] o financiranju skupne kmetijske politike.

Člen 7

Uredba (EGS) št. 3112/93 preneha veljati.

Člen 8

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 8. novembra 2002

Za Komisijo

Franz Fischler

Član Komisije

[1] UL L 184, 27.7.1993, str. 1.

[2] UL L 68, 12.3.2002, str. 4.

[3] UL L 278, 11.11.1993, str. 52.

[4] UL L 160, 26.6.1999, str. 103.

--------------------------------------------------